Phoenix

Phoenix (ejtsd: fínix) az amerikai Arizona állam legnagyobb városa, egyben fővárosa is, az Amerikai Egyesült Államok ötödik legnépesebb városa. Phoenix város 1 552 259 embernek az otthona, a Phoenixi agglomerációs körzetnek pedig körülbelül 4 179 427 becsült lakosa van. Emellett Phoenix Maricopa megye székhelye, és az Egyesült Államok egyik legnagyobb területű városa. A várost 1881-ben jegyezték be hivatalosan, miután 1868-ban megalapították. Phoenix napjainkban Észak-Amerika egyik fontos közlekedési, gazdasági, adóügyi, kulturális és oktatási központja, az Egyesült Államok nyugati részének fontos nagyvárosa. Történelem Őslakos idők Több mint 1000 évvel ezelőtt a mai város területét a hokohám indiánok lakták. Ez a törzs körülbelül 217 km-nyi öntözőcsatornát épített, ezzel mezőgazdasági területté változtatva a sivatag egy részét. Ezen öntözőcsatornák egy része ma is szerves tagja a jelenlegi öntözőrendszereknek. Valószínűleg az 1300 és 1450 közötti nagy szárazságok miatt az őslakosok nagy része elhagyta a mai Phoenix területét. Spanyol fennhatóság Eusebio Kino atya, egy itáliai jezsuita pap, aki a Spanyol Birodalomnak dolgozott, volt az első vezetője annak a csoportnak, aki erre a tájra érkezett, az 1600-as évek során. Ettől kezdve a terület Új-Spanyolországhoz tartozott, amit Spanyolország, majd később a függetlenné vált Mexikó irányított. Kino atya az itt elfolyó folyót "Rio Salade"-nak (Sós Folyó) nevezte el, ugyanis a folyónak nagy ásványi tartalma volt. Bár Kino kapcsolatba került több itteni lakossal, figyelme középpontjában inkább a mai Arizona déli részén élő pima indián kultúra állt, illetve Kalifornia kutatása. A Sós Folyó és környéke így több századon keresztül lakatlan volt. Az Unióhoz való csatlakozás Az első lényegesebb felfedező utak a 19. században voltak Arizona területén. A keletről érkező vadászok kutattak erre a számukra értékes állatok után. Miután 1848-ban véget ért az Egyesült Államok és Mexikó között dúló háború, Mexikó északi területei amerikai közigazgatás alá kerültek, Új-Mexikói Terület néven, ennek volt a része Phoenix is. Az Amerikai polgárháború idején Arizona két részre osztódott: déli területe a szomszédos Új-Mexikó déli részével együtt a Konföderáció része lett, míg Arizona északi területei az Egyesült Államok része maradt. A két Arizona határa a mai Phoenix területén volt, a Sós Folyó völgyében. A mai Maricopa megye első települése a Phoenix közeli Wickengburg volt. Ekkor a terület még Yavapai megye része volt. Az Egyesült Államok hadserege a Verde folyó partjain létrehozott egy erődöt, amit az indiánok elleni harcokban használtak. Phoenix alapítása Phoenixnek, mint városnak a történelme az 1850-es években kezdődött, amikor a polgárháborús veterán, Jack Swilling erre a környékre költözött és munkát vállalt Wickenburgban. Egy alkalommal, amikor a Sós folyó völgyében járt, megfigyelte, hogy a környéken egyedülállóan jó minőségű talaj és éghajlat alkalmas lenne farm létrehozására ezen a helyen. Swilling később letelepedett a völgyben, létrehozott egy farmot, és az indiánok által alkotott öntözőrendszert kibővítve használta. A települést először "Tökfalunak" nevezték, mivel rengeteg tök nőtt a környéken. Végül Phillip Darrell Duppa, egy arizonai telepes adta a Phoenix nevet a településnek, mivel az egy régi civilizáció romjaira épült. A Yavapai megyei hatóságok végül 1868. május 4-én vették fel a települések listájára Phoenixet, az első postahivatal egy hónappal később nyílt meg. A postás maga Jack Swilling volt. Mivel később a völgyben a lakosság folyamatosan nőtt (1870-es években már 240 fő élt itt) az itt élők el kellett döntsék, hol hoznak létre egy városkát. Végül egy 1870. október 20-ai összejövetelen a lakók kiválasztottak egy 1,3 km² területet, ahova bejegyezték a települést. 1871-ben a területrendezési hivatal létrehozta Maricopa megyét, Yavapai megye kettéosztásával. Nem sokkal később megválasztották a megye első seriffjét. Mivel a föld elég olcsó volt, rengetegen vásároltak területeket. 1871-ben megnyílt az első templom, 1872-ben a megyeháza épületében megkezdte működését az első iskola. Pár évvel később már egy távirati iroda, négy táncház, 16 szalon és egy teljes iskola is működött a településen. Az 1880-as évekre a település kinőtte a megvásárolt területet, majd több új vásárlás és szerződéskötés után 1881-ben hivatalosan bejegyezték Phoenixet, mint várost. Ezután létrehozták a városi tanácsot, később pedig polgármestert is választottak. Az 1890-es évekre kezdett kiépülni a villanyhálózat is. Modern kor 1902-ben, Theodore Roosevelt elnök szerződéseket kötött, hogy az Egyesült Államok nyugati vidékének fejlesztése érdekében gátakat építsenek. A helyi lakosság ezt kihasználta, majd egy szervezetet hoztak létre, amely irányította a munkálatokat. 1911-re a Roosevelt-gát elkészült. Ennek hatására a közeli hegységekben rengeteg új tó született, de a Sós folyó völgye kiszáradt, emiatt az addig ott élő nagy állatpopuláció elvonult. 1912. február 4-én, William Howard Taft elnöksége alatt Phoenix várost nyilvánították Arizona fővárosának. Ez főként annak volt köszönhető, hogy földrajzi helyzete előnyösebb volt, mint a nála nagyobb Tucson és Prescott városoknak (Phoenix Arizona középső részén van). Pár évtized múltán már Phoenix volt Arizona legnagyobb városa. A második világháború alatt Phoenix városának termelése a hadi termelésre összpontosított, rengeteg gyár épült és ezért sok ember telepedett le a városban. Az 1950-es években körülbelül százezer ember élt Phoenixben és környékén. Az ezt követő évtizedben robbanásszerűen kezdett nőni Phoenix város, de ezzel arányosan nőtt a bűnözés, különösen a belvárosban. Az 1980-as évek során megjelentek a közveszélyes utcai bandák. Egyes környékeken egekbe szökött a prostitúció mértéke. Bár azóta érezhetően biztonságosabb lett a város, de még mindig Phoenixben a legnagyobb mértékű a bűnözés egész Arizonában. 1980-ban kiöntött a Sós folyó és jelentős mértékben pusztította a város közlekedési rendszerét. 1997 márciusban nagy port kavart az úgynevezett "Phoenixi Fények" jelensége, amikor különböző furcsa égi tárgyakat láttak az itt lakók. 2004 és 2006 között sorozatgyilkos tevékenykedett a városban. 2007 júliusában helikopter zuhant Phoenix egyik iskolájára. Phoenix az utóbbi két évtizedben is nagyon erősen fejlődött: 1990 és 2000 között 24,2%-kal nőtt a népessége, ezzel a 2. leggyorsabban fejlődő amerikai város (a nevadai Las Vegas lakossága tíz év alatt kb. 29,2%-kal nőtt). Földrajz Phoenix a Sós Folyó Völgyében helyezkedik el (vagy a Nap-völgyében), Arizona állam középső részén. Átlagos tengerszint fölötti magassága 340 m, a város a Sonora-sivatag felső végében található. A Sós folyó nyugati irányból folyik át Phoenixen. A folyómeder általában ki van száradva, kivéve ha jelentős esőzések vannak, vagy ha a közeli gáton leeresztik a vizet. A várost északkeletről a McDowell-hegység, nyugatról a Fekete Tank-hegység, keletről a Babona-hegység és délnyugatról a Sierra Estrella-hegység öleli körbe. A hivatalos adatok szerint a város területe 1230 km², ebből mindössze 0,6 km² vízfelület (azaz 0,05%). Éghajlat Phoenix városban az éghajlat száraz. A nyarak nagyon forróak, a telek mérsékeltek. A város éghajlata messze a legmelegebb az Egyesült Államok nagyvárosai közül, nappali átlaghőmérsékletei hasonlóak Rijád és Bagdad városok hőmérsékleteihez. Egy évben általában 110 napon a hőmérséklet eléri vagy átlépi a 38 °C-ot nappal, sőt június és szeptember hónapok között a nappali hőmérséklet még a 43 °C-ot is elérheti. Eddigi legmagasabb hőmérsékletet 1990. június 26-án mértek, ekkor 50 °C volt. Éjszaka a hőmérséklet átlagosan 27 °C körül mozog, különösen július és augusztus között. A legmagasabb éjszakai hőmérséklet 2003. július 15-én volt, ekkor 36 °C-ot mértek. A csapadék nagyrészt nyáron érkezik Phoenixbe, különösen a július és szeptember közötti monszunos időszakban, ilyenkor hatalmas esőzések, sőt árvizek is előfordulnak. Télen a hőmérséklet 15-25 °C között ingadozik, és nagyon ritkán esik 10 °C alá. Phoenixben a napok 85%-ban napsütés van, a fennmaradó időben eső esik, az évi csapadékmennyiség átlagosan 210 mm. A legnedvesebb hónap a március (27 mm) míg a legszárazabb a július (2 mm). Néha előfordulnak viharok is, ezek leginkább a július-szeptember közötti monszunos időszakban érkeznek a Kaliforniai-öböl térségéből Phoenix környékére. Ilyenkor előfordul a jégeső, a nagyon erős szél, ritkán tornádó is. Phoenixben átlagosan évente 5 nap van, amikor lehet fázni. Havazás a városban nincs, inkább néha megfagy a dér. Az eddigi leghidegebb hőmérséklet amit valaha mértek, -8,8 °C volt, 1913. január 7-én. A hó szinte sose fordul elő, először 1896-ban volt, és azóta hét alkalommal esett 0,25 cm-nyi vagy több hó a városra. Utoljára 1990 telén esett hó Phoenixben. Népesség A 2007-es hivatalos becslés szerint a város faji összetétele a következő: 76,7% fehér (ebből 48,1% nem-spanyol) 6,0% fekete 2,4% őslakos 2,7% ázsiai 0,2% a csendes-óceáni térségből származott 14,1% más fajú 1,9% kettő vagy több fajból származó 41,5% volt Hispániai/Latin bármely nemzetiségből A 2000-es népszámlálást figyelembe véve a városban 1 321 045 ember élt, és 407 450 családnak volt otthona Phoenix. A népsűrűség 1074 fő/km² volt. A háztartások 35,7%-ban volt 18 évesnél fiatalabb gyermek. 46,9%-ban voltak összeházasodott párok, 12,9%-át egyedülálló nők birtokolták, 34,0%-ban nem hagyományos családok voltak. Az összes háztartás 25,4% volt egy ember kezében, és 6,3%-ban volt 65 éves vagy öregebb egyedülálló személy. Felekezeti szempontból 2000-ben a lakosság 45%-a katolikus, 13% mormon, és 5% zsidó vallású volt. A fennmaradó 37% protestáns vagy felekezeten kívüli volt. Gazdaság Korábban Phoenix gazdasága egyoldalú volt, mivel az emberek csak mezőgazdasággal foglalkoztak (főként selyem- és citrustermeléssel). Az utóbbi két évtizedben, ahogy a népesség nőtt, ezzel arányosan kezdett sokoldalúbbá válni a város gazdasága. Mint Arizona fővárosa, a phoenixiek közül sokan dolgoznak a kormányzatnak. Számos fejlett telekommunikációs cég hozott létre kirendeltséget a térségben. Köszönhetően Phoenix éghajlatának, télen rengeteg turista érkezik ide a kellemes időjárás miatt. A város gazdaságában nagy szerepet játszik az turizmus és a golfozás. A Fortune magazin által készített listán, amelyik az 1000 legnagyobb amerikai céget tartalmazza, 7-nek a székhelye Phoenixben van. Ilyen például az Allied Waste (szemétkezelés), Avnet (telekommunikáció), Apollo Csoport (magánoktatás), de közepes és kisebb cégek számára is székhely a város. Közlekedés A város délkeleti sarkában található a Phoenix Sky Harbor nemzetközi repülőtér. A város szülötte Jordin Sparks Testvérvárosok Tajpej, Tajvan Alberta, Kanada Catania, Olaszország Csengtu, Kína Ennis, Írország Grenoble, Franciaország Hermosillo, Mexikó Himedzsi, Japán Prága, Csehország Ramat Gan, Izrael Panoráma Jegyzetek További információk USA Travel - Phoenix, Arizona magyarul